

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002911253 2024 08233 001 000 060 107 04 011**

**Датум: 18. 10. 2024. године**

**Л А П О В О**

На основу члана 2. став 4. и чланова 51-53. Закона о правобранилаштву („Службени гласник РС“ број 55/14), члана 20. став 1. тачка 11. Закона о локалној самоуправи („Службени гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), члана 25. став 2. и члана 80. Статута општине Лапово („Службени гласник општине Лапово“, бр. 2/19), Скупштина општине Лапово, на седници одржаној дана 18. октобра 2024. године, донела је

**О Д Л У К У**

**О ОПШТИНСКОМ ПРАВОБРАНИЛАШТВУ ОПШТИНЕ ЛАПОВО**

**I ОСНОВНЕ ОДРЕДБЕ**

**Члан 1.**

Овом одлуком се уређује организација, делокруг рада и положај Општинског правобранилаштва општине Лапово (у даљем тексту: Правобранилаштво), као и друга питања од значаја за рад Правобранилаштва.

**Члан 2.**

Сви појмови који су у овој одлуци изражени у граматичком мушком роду, подразумевају мушки и женски природни род.

**Члан 3.**

Правобранилаштво је орган који обавља послове правне заштите имовинских права и интереса Општине Лапово (у даљем тексту: Општина) у складу са Уставом Републике Србије, законом и другим општим правним актима.

**Члан 4.**

Седиште Правобранилаштва је у Лапову, ул. Његошева број 18.

**Члан 5.**

Правобранилаштво има печат округлог облика, пречника 32мм, који садржи грб Републике Србије у средини, око којег је исписан текст: „Република Србија - Општина Лапово - Општинско правобранилаштво – Лапово“, на српском језику ћириличним писмом.

Правобранилаштво има штамбиљ правоугаоног облика који садржи текст: „Република Србија, Општинско правобранилаштво, Број\_\_\_\_\_\_\_\_\_\_\_\_\_\_\_, Датум\_\_\_\_\_\_\_\_\_\_\_\_\_\_\_\_\_\_\_Лапово“.

**Члан 6.**

Средства за рад Правобранилаштва обезбеђују се у буџету Општине.

Трошкови заступања у поступцима пред судовима, арбитражама, управним и другим органима признају се Правобранилаштву по прописима о награди и накнади трошкова за рад адвоката, а приходи остварени на овај начин, представљају приход буџета Општине.

**II ДЕЛОКРУГ**

**Члан 7.**

Правобранилаштво је законски заступник Општине, њених органа и других правних лица која се финансирају из буџета Општине, у правним поступцима пред судовима, арбитражама, органима управе и другим надлежним органима, у којима субјекти које заступа учествују као странке или умешачи о чијим имовинским правима и обавезама се одлучује у том поступку.

Када у истом поступку учествују као странке са супротстављеним интересима Општина, њени органи и друга правна лица која се финансирају из буџета Општине, Правобранилаштво ће заступати Општину и њене органе.

 Када у истом поступку учествују као странке са супротстављеним интересима правна лица која се финансирају из буџета Општине, Правобранилаштво ће заступати странку која је иницирала покретање поступка.

Правобранилаштво може на основу посебно датог пуномоћја заступати и друга правна лица чији је оснивач Општина у погледу њихових имовинских права и интереса, кад интереси тих правних лица нису у супротности са функцијом коју врши.

**Члан 8.**

У обављању послова правне заштите имовинских права и интереса Општине Правобранилаштво:

1. у поступцима пред судовима, арбитражама, управним и другим надлежним органима заступа као законски заступник Општину, њене органе и друга правна лица чије се финансирање обезбеђује из буџета Општине;
2. прати и проучава правна питања од значаја за рад органа и правних лица која заступа, посебно у погледу заштите њихових имовинских права и интереса, као и питања у вези са применом закона и подзаконских аката која су, или могу бити, од значаја за предузимање било које правне радње органа и правног лица које заступа, посебно за спречавање штетних имовинскоправних и друштвених негативних последица по правна лица која заступа;
3. даје правна мишљења приликом закључивања уговора које закључују правна лица које заступа, посебно уговора из области имовинскоправних односа и привредно правних уговора, у року који не могу бити дужи од 30 дана;
4. даје правне савете лицима које заступа;
5. предузима заступање под истим условима као и адвокат када је прописано да је у одређеном поступку или за предузимање одређене радње у поступку обавезно заступање странке од стране адвоката.

**Члан 9.**

Правобранилаштво ће пре покретања поступка пред судом, органом управе или другим надлежним органом, односно у поступку одговора на тужбу, предлог или други акт којим је покренут поступак против заступаног субјекта, размотрити могућности споразумног решавања спорног односа, на своју иницијативу или на иницијативу супротне стране.

Правобранилаштво је дужно да прибави сагласност Општинског већа општине Лапово (у даљем тексту: Општинско веће) пре закључења споразума о решавању спорног односа.

**Члан 10.**

Органи Општине и друга правна лица које заступа Правобранилаштво дужни су да Правобранилаштву благовремено, у року који одреди, достављају обавештења о правним стварима у којима је оно овлашћено да предузме правне радње и правна средства, као и да му на његов захтев достављају списе, обавештења и податке потребне за предузимање радњи за које је оно надлежно.

Ако услед непоштовања обавезе из става 1. наступи штета за Општину и друго правно лице које заступа, Правобранилаштво ће о томе обавестити Општинско веће, а од одговорног лица у том органу или правном лицу захтеваће накнаду причињене штете.

**Члан 11.**

Правобранилаштво је овлашћено да покрене, односно поднесе иницијативу за покретање поступка пред судом или другим надлежним органом, поводом питања из своје надлежности.

Када оцени да се налогом или захтевом субјекта који заступа, крши Устав Републике Србије, закон и одлуке Скупштине општине Лапово, или угрожавају права и интереси Општине, Правобранилаштво ће о томе одмах, а најкасније у року од три дана од дана пријема налога или захтева, писаним путем обавестити издаваоца налога, односно подносиоца захтева, са образложених разлозима за одбијање поступања.

Ако подносилац захтева, односно издавалац налога и после обавештења из става 2. остане при издатом налогу или поднетом захтеву, Правобранилаштво ће поступати по том налогу или захтеву.

Општински правобранилац и заменик Општинског правобраниоца не могу трпети штетне последице уколико поступе у складу са одредбама става 1. до 3. овог члана.

**III ОРГАНИЗАЦИЈА**

**Члан 12.**

Радом Правобранилаштва руководи Општински правобранилац општине Лапово (у даљем тексту: Правобранилац).

Правобранилац може имати и заменика правобраниоца који га замењује у случају његове одсутности и спречености да обавља своју дужност.

Заменик правобраниоца одговоран је Правобраниоцу за свој рад и може предузети сваку радњу из надлежности Правобранилаштва, осим радњи које су у искључивој надлежности правобраниоца.

Заменик правобраниоца се поставља на исти начин и под истим условима као Правобранилац.

**Члан 13.**

Правобраниоца, на предлог Председника општине Лапово (у даљем тексту: Председник општине), поставља Општинско веће, на период од пет година и може бити поново постављен на исти период.

Предлог кандидата из става 1. овог члана подноси се Општинском већу у писаном облику и садржи: име и презиме кандидата, личну и радну биографију, сагласност кандидата у писаном облику и доказе о испуњености услова из члана 14. ове одлуке.

**Члан 14.**

За Правобраниоца може бити постављен држављанин Републике Србије који испуњава опште услове за рад у државним органима, који је завршио правни факултет, положио правосудни испит, достојан је правобранилачке функције и има најмање пет година радног искуства у правној струци после положеног правосудног испита.

**Члан 15.**

Правобранилац може бити разрешен и пре истека мандата на предлог Председника општине или 1/3 чланова Општинског већа.

Предлог мора бити образложен и садржати разлоге због којих се разрешење предлаже.

О разрешењу одлучује Општинско веће.

**Члан 16.**

Правобраниоцу функција престаје у случају:

1. истека времена на које је постављен;

2. подношења оставке;

3. разрешења, као и у другим случајевима утврђеним законом и другим прописима којима се уређује престанак функције, односно радног односа.

**Члан 17.**

Када Правобраниоцу престане функција заменик правобраниоца предузима сваку радњу из надлежности Правобранилаштва до постављења новог правобраниоца, а најдуже до шест месеци.

Када Правобраниоцу престане функција, а није постављен заменик правобраниоца, Општинско веће на предлог Председника општине, може поставити вршиоца дужности Правобраниоца, на период од шест месеци.

**Члан 18.**

 Правобранилац за свој рад и рад Правобранилаштва одговара Општинском већу.

Заменик правобраниоца ради по упутствима правобраниоца, одговоран је за свој рад Правобраниоцу и Општинском већу.

Правобранилац најкасније до 31. марта текуће године подноси Општинском већу извештај о раду за претходну годину.

**Члан 19.**

Правобранилац доставља извештаје о поступању у појединим предметима Општинском већу, Председнику општине, као и субјектима које заступа, на њихов захтев.

Ако оцени на основу извештаја или на предлог субјекта из става 1. овог члана да постоје недостаци у раду Правобраниоца, Општинско веће може наложити мере за отклањање недостатака и одредити рок за поступање по мерама, као и поднети предлог за покретање дисциплинског и другог поступка.

За вођење дисциплинског поступка надлежан је Председник општине.

**Члан 20.**

Правилником о управи у Општинском правобранилаштву уређују се: однос Правобранилаштва према грађанима и јавности, начин вођења евиденција, начин расподеле предмета, руковање предметима, поступање са архивским материјалом и друга питања од значаја за рад Правобранилаштва.

Правилник о управи у Општинском правобранилаштву доноси Правобранилац уз сагласност Општинског већа.

Правилник из става 1. овог члана објављује се у „Службеном гласнику општине Лапово“.

**IV РАДНИ ОДНОСИ**

**Члан 21.**

Правобранилац предлаже акт о унутрашњем уређењу и систематизацији радних места у Правобранилаштву и исти је саставни део Правилника о организацији и систематизацији радних места у Општинској управи општине Лапово, који усваја Општинско веће.

**Члан 22.**

Правобранилац, заменик правобраниоца и запослени у Правобранилаштву остварују права из радног односа у складу са прописима који уређују права запослених у органима јединице локалне самоуправе.

**Члан 23.**

Правобранилаштво може примати приправнике.

За правобранилачког приправника се прима лице које је завршило правни факултет и испуњава опште услове за рад у државним органима, на три године.

**Члан 24.**

Дипломирани правник може бити примљен на обуку у Правобранилаштво, без заснивања радног односа, ради стицања радног искуства и услова за полагање правосудног испита (волонтер).

**Члан 25.**

Програм обуке правобранилачког приправника и волонтера утврђује правобранилац.

Лица из става 2. овог члана могу бити упућена на обуку у други орган Општине на одређено време.

**Члан 26.**

Административне, рачуноводствене, информатичке и друге пратеће послове од значаја за рад Правобранилаштва обављаће одговарајући органи и службе Општинске управе општине Лапово.

**V ПРЕЛАЗНЕ И ЗАВРШНЕ ОДРЕДБЕ**

**Члан 27.**

На питања у вези са радом Правобранилаштва која нису уређена овом одлуком сходно се примењују одредбе Закона о правобранилаштву које се односе на Државно правобранилаштво.

**Члан 28.**

Општинско веће поставља Правобраниоца у складу са одредбама ове одлуке у року од 90 дана од дана ступања на снагу ове одлуке.

**Члан 29.**

Правобранилац ће донети Правилник о управи у Општинском правобранилаштву у року од 60 дана од дана постављења.

**Члан 30.**

Општина, односно сви субјекти које Правобранилаштво заступа, се обавезују да у року од 30 дана од дана постављења правобраниоца, доставе све списе предмета у којим ће као странка да поступа правобранилац.

**Члан 31.**

Ова одлука ступа на снагу осмог дана од дана објављивања у „Службеном гласнику општине Лапово“.

**ПРЕДСЕДНИЦА СКУПШТИНЕ**

**Мирела Раденковић**

**Образложење**

Правни основ за доношење ове Одлуке налази се у члану 2. став 4. Закона о правобранилаштву који прописује да послове правобранилаштва за заштиту имовинских права и интереса јединице локалне самоуправе обавља правобранилаштво јединице локалне самоуправе, док се уређење и организација, као и друга питања од значаја за рад правобранилаштва јединице локалне самоуправе утврђују одлуком јединице локалне самоуправе, у складу са основама за уређење и организацију правобранилаштва прописаних Законом о правобранилаштву. Такође, одредбама чланова 51-53. истог Закона прописане су основе за образовање и уређење правобранилаштва јединице локалне самоуправе, у погледу надлежности и делокруга рада као и то да јединице локалне самоуправе своја правобранилаштва образују одлуком, којом ближе уређују организацију и начин рада правобранилаштва, уз сходну примену одредаба Закона о правобранилаштву.

Члан 20. став 1. тачка 11. Закона о локалној самоуправи прописује да Општина, преко својих органа, у складу с Уставом и законом образује и уређује организацију и рад органа, организација и служби за потребе општине, организује службу правне помоћи грађанима и уређује организацију и рад мировних већа.

Члан 25. став 2. Статута општине Лапово одређује да је у складу са законом којим се уређује правобранилаштво, орган Општине и Општинско правобранилаштво, док члан 80. истог Статута прописује да послове правне заштите имовинских права и интереса Општине обавља Општинско правобранилаштво, као и да се образовање, уређење и организација и друга питања од значаја за рад Општинског правобранилаштва, утврђују одлуком Скупштине општине у складу са основама за уређење и организацију правобранилаштва прописаних законом.

Разлог за доношење ове одлуке налази се у потреби да Општина Лапово образује Општинско правобранилаштво као орган Општине, који би вршио послове правне заштите имовинских права и интереса Општине у складу са Уставом Републике Србије, законом и другим општим правним актима. Општинско правобранилаштво је заступник Општине, њених органа и других правних лица која се финансирају из буџета Општине, у правним поступцима пред судовима, арбитражама, органима управе и другим надлежним органима.

На основу свега наведеног донета је одлука као у тексту.